નાનકડો ગોળ કૂબો. તેમાં એક પથારી પણ માંડ રહી શકે. પહેરેલી સાડીને એટલાં થીગડાં લગાડેલાં કે મૂળ સાડીનું કપડું ક્યું તે જ ખ્યાલ ન આવે.ઘરમાં એક પણ પિત્તળની તપેલી જોવા ન મળે. વેપારીને ત્યાંથી તપેલું મગાવીને સાધનો ઉકાળવાં પડ્યાં. દરદીને પ્રસૂતિ પહેલી જ હતી. ‘ફોરસેપ’ (ચીપિયા)ની જરૂર પડે તેમ લાગ્યું. પ્રભુનું નામ લઈ ‘ફોરસેપ’ કર્યું. બાઈ ને બાળક બેઉ બચ્યાં. આપવા જેવું એ ભાઈ પાસે કશું નહોતું. ઊલટાનું મેં પડોશીને વીસ રૂપિયા આપીને કહ્યુ. “બાઈને રાબ વગેરે પાજો. “ ટાંકા આવ્યા હતા. એ કાઢવા ગઈ ત્યારે ફરી ઊંટ પર બેસીને જવાનું થયું. ટાંકા સારા રહેલા ને બાળક તંદુરસ્ત હતું.